Marian Daragiu, subsecretar de stat în cadrul Ministerului Educației, a declarat marți, în emisiunea Actualitatea cu Tudor Mușat, că intenția Guvernului de a elimina 200.000 de posturi neocupate din sistemul public are potențialul de a produce o economie reală prin eliminarea funcțiilor de conducere cu rol de coordonare a acestor posturi neocupate:
„Pentru opinia publică se știe că sistemul de stat este un sistem de căpușat. Faptul că astăzi se face curățenie și cele două partide politice la guvernare decid să își facă curățenie în ogradă mie mi se pare că e salutar. Sunt posturi în sistem care nu sunt ocupate dar sunt posturi de șefi care să coordoneze niște posturi neocupate și astăzi se scot la iveală aceste discuții făcute chiar de către guvern este un lucru de salutat.
Faptul că se constată un deficit bugetar care trebuie acoperit și trebuie găsite soluții pentru acoperirea acestui deficit și iată, soluțiile se iau din interior este un lucru care ar trebui să ne intereseze.
Dacă aceste economii se vor crea într-un final acele economii cred că trebuie orientate către categoriile dezavantajate sau domeniile care au nevoie de o atenție specială în România în momentul de față. Garanția este faptul că discutăm exact despre acest lucru și că ministrul Muncii spune clar, da avem o problemă în sistem, încercăm să facem curățenie. Nu ne rămâne decât să urmărim dacă aceste lucruri se întâmplă în realitate”.